《五惜 其三 惜遇合》
明代·韩上桂

三惜曰：圣明在御，品物咸亨。龙兴虎啸，道与时行。

有崎岖之贱士，独壹郁以伤情。其处身也寡营，其与物也无竞。

巽让得之前闻，淡约出于至性。自言家傍南海，系溯安阳。

五云曳采，北斗垂光。倚旗峰之峍屼，引珠浦之微茫。

舞象之年，知名下邑，入洛之岁，偕计上方。梅花岭畔白如霜，杨子江头映绿杨。

维舟建业看春色，走马新丰问帝乡。闻道天朝招俊茂，棘院森沉严昼漏。

凌云杞梓并承斤，照日鹓鸾同入彀。效太平而献策，拟大宝以扬箴。

将输负曝之缊，愿溉烹鱼之鬵。燕台雄骏似云屯，蹇驽何堪重价论。

本期烧尾乘桃浪，岂知点额困龙门。辞阊阖以蓬飘，溯河淮而旅泊。

题诗瓜步之亭，作赋荆溪之阁。文酒盛以相从，宾朋欢其共谑。

弃九仞之成劳，希千秋之杰作。雕霞镂雪逞新裁，笔底琼花次第开。

似从缑岭吹笙过，又向岷江濯锦回。弹宝瑟以干齐，服章甫而适越。

虽工巧以何为，见趋舍之徒汨。玉为釜兮珠为粮，金作楫兮银作航。

欲疗饥兮不可，思远涉兮何方。豫五起而不中，管三战而皆北。

谅天运之多艰，亦人谋之近惑。日已迈兮月亦驰，虚盛际兮空含悲。

求背城兮拾烬，顾然灰兮何时。惧此生之泯没，故数过而长咨。

作者简介：明广东番禺人，字孟郁，号月峰。幼时家贫，喜读书。向人借《二十一史》，浏览一月，即默识大略。万历二十二年中举。授国子监丞。转永平府通判。巡抚方一藻以其才荐。崇祯末闻帝死讯，愤恨死。